CELEX: 62022CN0232
Language: sl
Date: 2022-04-01 00:00:00
Title: Zadeva C-232/22: Predlog za sprejetje predhodne odločbe, ki ga je vložilo Cour d'appel de Liège (Belgija) 1. aprila 2022 – Cabot Plastics Belgium SA/État belge

18.7.2022   
            
            
               SL
            
            
               Uradni list Evropske unije
            
            
               C 276/2
            
         
      Predlog za sprejetje predhodne odločbe, ki ga je vložilo Cour d'appel de Liège (Belgija) 1. aprila 2022 – Cabot Plastics Belgium SA/État belge
      (Zadeva C-232/22)
      (2022/C 276/03)
      Jezik postopka: francoščina
      
         Predložitveno sodišče
      
      Cour d'appel de Liège
      
         Stranki v postopku v glavni stvari
      
      
         Tožeča stranka: Cabot Plastics Belgium SA
      
         Tožena stranka: État belge
      
         Vprašanja za predhodno odločanje
      
      
                  1.
               
               
                  Ali je treba člen 44 Direktive Sveta 2006/112/ES z dne 28. novembra 2006 (1) in člen 11 Izvedbene uredbe Sveta (EU) št. 282/2011 z dne 15. marca 2011 (2) razlagati tako, da je treba v primeru storitev, ki jih davčni zavezanec s sedežem dejavnosti v državi članici opravi za drugega davčnega zavezanca, ki deluje kot tak in ki ima sedež dejavnosti zunaj Evropske unije, pri čemer sta zavezanca ločena in pravno neodvisna subjekta, vendar sta del iste skupine, in se izvajalec pogodbeno zaveže, da bo svojo opremo in osebje uporabljal izključno za proizvodnjo izdelkov za prejemnika, te izdelke pa nato proda ta prejemnik, kar je podlaga za obdavčljivo dobavo blaga, za izpolnitev katere izvajalec nudi logistično pomoč in ki se opravi v zadevni državi članici, za davčnega zavezanca s sedežem zunaj Unije šteti, da ima stalno poslovno enoto v tej državi članici?
               
            
                  2.
               
               
                  Ali je treba člen 44 Direktive Sveta 2006/112/ES in člen 11 Izvedbene uredbe Sveta (EU) št. 282/2011 z dne 15. marca 2011 o določitvi izvedbenih ukrepov za Direktivo 2006/112/ES o skupnem sistemu davka na dodano vrednost razlagati tako, da ima lahko davčni zavezanec stalno poslovno enoto, če ima potrebne človeške in tehnične vire njegov izvajalec, ki je pravno neodvisen, vendar pripada isti skupini, in ki se pogodbeno zaveže, da jih bo uporabljal izključno v korist navedenega davčnega zavezanca?
               
            
                  3.
               
               
                  Ali je treba člen 44 Direktive Sveta 2006/112/ES in člen 11 Izvedbene uredbe Sveta (EU) št. 282/2011 z dne 15. marca 2011 o določitvi izvedbenih ukrepov za Direktivo 2006/112/ES o skupnem sistemu davka na dodano vrednost razlagati tako, da ima davčni zavezanec stalno poslovno enoto v državi članici svojega izvajalca, ker ta zanj v okviru izključne pogodbene obveznosti opravlja več pomožnih ali dopolnilnih storitev glede na delo po pogodbi v ožjem smislu, s čimer prispeva k prodaji, ki jo ta davčni zavezanec opravlja s svojega sedeža zunaj Unije, ki pa povzroči obdavčljivo dobavo blaga na podlagi zakonodaje o DDV na ozemlju te države članice?
               
            
         (1)  Direktiva Sveta 2006/112/ES z dne 28. novembra 2006 o skupnem sistemu davka na dodano vrednost (UL 2006, L 347, str. 1).
      
         (2)  Izvedbena uredba Sveta (EU) št. 282/2011 z dne 15. marca 2011 o določitvi izvedbenih ukrepov za Direktivo 2006/112/ES o skupnem sistemu davka na dodano vrednost (UL 2011, L 77, str. 1).